Die Alcaraz-tennistrein tel weer spoed opCarlos Alcaraz in aksie in Buenos Aires. Foto: Twitter. Carlos Alcaraz het vir die halfeindstryd van die Argentynse Ope gekwalifiseer toe hy Dusan Lajovic met 6-4 en 6-2 in Buenos Aires geklop het. Dit is die 19-jarige Spanjaard se eerste toernooi terug op die baan nadat hy verlede jaar ŉ maagspierbesering tydens die Parys-meesterstoernooi opgedoen het. “Ek is tevrede met my vertoning. Ek glo dat ek goed gespeel het – van die eerste afslaan tot die laaste punt van die wedstryd. Tog het Dusan dinge nie te maklik gemaak nie; hy is ŉ baie goeie speler,” het Alcaraz ná afloop van die tweestryd gesê. Hy het in die aanloop tot die aksie in Buenos Aires gesê dat hy so gou moontlik weer op alle suiers wil vuur. “Dit is vier maande sedert ek die besering opgedoen het. Oudergewoonte dink ek nie net daaraan om wedstryde te wen nie, maar ook om hulle góéd te wen. Ek is egter deeglik bewus daarvan dat dit glad nie ŉ maklike storie sal wees nie; veral nadat ek so lank op die krukkelys was.” Tog is hy goed op koers om vir die eindstryd van die ATP250-toernooi te kwalifiseer. Hy speel in die halfeindstryd teen sy landgenoot Bernabe Zapata Miralles. Die Brit Cameron Norrie, wat in Johannesburg gebore is, speel in die ander halfeindstryd teen Juan Pablo Varillas. Uitslae: Carlos Alcaraz klop Dusan Lajovic met 6-4 en 6-2 Bernabe Zapata Miralles klop Francisco Cernudolo met 6-3, 6-7 en 6-3 Juan Pablo Varillas klop Lorenzo Musetti met 6-4 en 6-4 Cameron Norrie klop Tomas Etcheverry met 5-7, 6-0 en 6-3